Aanbieder van kassie gehaal oor bewerings van geweld, ontrouheid | Maroela Media
Katlego Maboe. (Foto: Instagram)
'n Storm het om die akteur en The Expresso Morning Show-aanbieder Katlego Maboe se kop losgebars nadat bewerings van ontrouheid en huishoudelike geweld teen hom op sosiale media aan die lig gekom het.
Volgens berigte is Maboe en sy vrou, Monique, besig om te skei as gevolg van sy ontrouheid en dit word ook beweer dat hy haar mishandel het.
The Expresso Morning Show het intussen 'n verklaring uitgereik oor die bewerings en gesê Maboe word vir eers van die lug afgehaal.
"Sekere ernstige bewerings word op sosiale media geplaas oor Katlego Maboe en gisteraand [Donderdagaand] het 'n video uitgelek waar dit blyk dat hy erken dat hy sy vrou verneuk het," lui die verklaring deur Cardova Productions.
"Ons is ingelig dat 'n saak oor die bewerings tans hangende is. Ons verdoem enige vorm van geweld en mishandeling, veral teen vroue en kinders, en neem dus dié bewerings baie ernstig op. Totdat die saak ten volle ondersoek is, en hangende die uitslag, sal Maboe nie op The Expresso Morning Show program verskyn nie."
Katlego Maboe en Monique Muller in gelukkiger tye. (Foto: Instagram)
Maboe het intussen op sosiale media sy kant van die saak gestel en hoewel hy erken dat hy ontrou was aan Monique, saam met wie hy 'n 2-jarige seuntjie het, ontken hy dat hy haar mishandel het.
"Ek was ontrou aan my vrou gedurende 'n baie belangrike tyd in ons lewens – 'n daad waaroor ek tot vandag toe spyt is. Ons is tans besig met 'n ongelukkige en pynlike skeiding wat deur regstappe afgehandel sal word. Soos julle kan indink, is egskeidings 'n baie moeilike ding om te hanteer, veral as daar 'n kind betrokke is," lui Maboe se skrywe op Instagram en Twitter.
"In die lig van die beweringe wat teen my gemaak is, wil ek sê dat ek nog nooit my vrou mishandel het nie. Ek het en sal altyd opstaan teen die mishandeling van vroue en kinders en uiteraard die mishandeling van enigiemand.
"Ek het gekies om die aangeleentheid in 'n private hoedanigheid te hanteer om ons kind te beskerm. Aan die einde van die dag is ons kind al wat vir my saak maak. Ek sal dit egter aan die regstelsel oorlaat en die waarheid laat seëvier," het Maboe bygevoeg.
Maboe is 'n bekende op die kassie en is veral bekend as die gesig van die gewilde Outsurance-advertensies.
In die nuus Katlego Maboe
Ek kan daai simpel advertensie nie kyk nie van: "change daai ding"
Om jou vrou te slaan, vloek, sleg te se, sleg te behandel en n hele lang rits goed wat uit disrespek spruit is mishandeling, so is verneuk ook mishandeling,
Hoop hulle verwyder die advertensie ook.
Ek hoop die ANC vroue liga en Oom Bheki C, gryp ook in oor die geweld teenoor 'n vrou.
O aarde! Dit wys jou net. Het altyd so oulik voorgekom, was tot op Zoid Afrika se show en is daar geprys en geloof…